ТхакIуэм и фэеплъ зэхьэзэхуэ
Балъкъэр литературэм и лъабжьэр зыгъэтIылъахэм ящыщ Мечиев Кязим и фэеплъу бэнэкIэ хуитымкIэ III дунейпсо зэхьэзэхуэ Налшык щекIуэкIащ. Кавказ Ищхъэрэ федеральнэ щIыналъэм, Краснодар, Ставрополь крайхэм, Мэзкуу къалэм къикIауэ абы хэтащ 2003-2007 гъэхэм къалъхуа щIалэщIэ 850-м щIигъу.
Зэхьэзэхуэр къыщызэIуахым хэтащ УФ-м и Къэрал Думэм и депутат Геккиев Заур, КъБР-м и Парламентым и УнафэщIым и къуэдзэхэу Къардэн Мурат, Жанатаев Сэлим, КъБР-м спортымкIэ министрым и къалэнхэр зыгъэзащIэ Хьэсанэ Ислъам, КъБР-м ис муслъымэнхэм я IуэхущIапIэм и тхьэмадэм и къуэдзэ Мисиров Хъызыр, Олимп Джэгухэм бэнэкIэ хуитымкIэ тIэунейрэ чемпион щыхъуа, дыжьын медаль къыщызыхьа Хадарцев Махарбек, спорт, жылагъуэ зэгухьэныгъэхэм я лIыкIуэхэр, тхакIуэм и благъэхэр, нэгъуэщIхэри.
МахуитIкIэ екIуэкIа зэпэщIэтыныгъэхэм хэтащ гуп 18, я хьэлъагъ елъытауэ ягуэшауэ. ТекIуахэмрэ къыхэжаныкIахэмрэ кубокхэмкIэ, медалхэмрэ грамотэхэмкIэ ягъэпэжащ.
БэнэкIэ хуитымкIэ 2019 гъэм екIуэкIа дунейпсо чемпионатым жэз медалыр къыщызыхьа Мусукаев Исмэхьил «Мечиевым и мемориал» зэхьэзэхуэм и спонсорхэм къабгъэдэкIыу сом 1 мелуан тыгъэ хуащIащ.
ЖЫЛАСЭ Замир.
